《曹元甫招饮携谢阁同祝孟型》
明代·林枝桥

绮阁初开面面屏，疏梧修竹绕檐扃。石纹衣露重添皱，山色逢秋一样青。

奇字翻从载酒识，高歌偏得倚云听。却疑楼上临风处，两水双桥接杳冥。

作者简介：林枝桥，字阳仲。新会人。明神宗万历四十四年（一六一六）进士。初授当涂令，征授礼部主事，改吏部，历员外郎、郎中。以忤魏忠贤，与李邦华、周宗建、周顺昌、李日宣同日夺职。崇祯初，诏复官。出为湖广参议，进福建副使，以事谪官。起贵州参政，进按察使。寻以忧归，卒于家。有《白鹤山房集》。清道光《新会县志》卷九有传。